Marija Golubeva

Marija Golubeva (dzimusi ) ir Latvijas krievu politiķe, augstskolu pasniedzēja, vēsturniece un cilvēktiesību aktīviste. Kā politikas pētniece specializējusies izglītības un integrācijas politikas jomā.

Pārstāvot partiju "Kustība Par!" bija 13. Saeimas deputāte un Latvijas Republikas iekšlietu ministre, partiju apvienības "Attīstībai/Par" Saeimas frakcijas vadītāja, kā arī Saeimas sekretāra biedre.

 Dzīvesgājums 
Dzimusi 1973. gadā. Mācījās Rīgas 40. vidusskolā. Studēja angļu filoloģiju Latvijas Universitātē un 1994. gadā ieguva bakalaura grādu, 1995. gadā ieguva maģistra grādu vēsturē Centrālās Eiropas universitātē Budapeštā, 1999. gadā ieguva zinātņu doktora grādu Kembridžas Universitātē.lv.linkedin.com

1999. gadā Golubeva sāka mācīt kultūras vēsturi Latvijas Kultūras akadēmijā,
bija Vidzemes augstskolas Pētniecības centra vadītāja (2002–2003), strādāja par konsultanti Valsts kancelejā, docēja politikas zinātnes kursu Rīgas Stradiņa universitātē.
No 2004. līdz 2012. gadam strādāja Providus sabiedriskās politikas centrā, vēlāk par vecāko konsultanti ICF GHK Briselē (2013–2014), kur analizēja Eiropas Savienības politiku, bija Providus attīstības direktore (2014–2016), tad SIA RHC Consulting valdes locekle (2016–2018), nodarbojās ar uzņēmumu un iestāžu konsultēšanu.

 Politiskā darbība 
2017. gadā piedalījās liberāli centriskās partijas "Kustība Par!" dibināšanas kongresā un tika ievēlēta tās valdē.

2018. gada rudenī ievēlēta 13. Saeimā no "Attīstībai/Par" saraksta. Pirmajā Saeimas sēdē tika ievēlēta Saeimas prezidijā par sekretāra biedri.

2019. gada maijā kandidēja Eiropas Parlamenta vēlēšanās, taču netika ievēlēta. 2021. gada sākumā, pēc tam, kad Daniels Pavļuts kļuva par veselības ministru, M. Golubeva viņa vietā ieņēma "Attīstībai/Par" Saeimas frakcijas priekšsēdētājas amatu (iepriekš bija priekšsēdētāja vietniece).

2021. gadā 3. jūnijā, pēc ministru amatu pārdales Krišjāņa Kariņa valdībā partijas KPV LV izstāšanās no valdības dēļ, tika ievēlēta par Latvijas Republikas iekšlietu ministri. Uz pilnvaru laiku nolika Saeimas deputāta mandātu. 2022. gada 16. maijā M. Golubeva atkāpās no iekšlietu ministres amata pēc koalīcijas partneru Nacionālās apvienības izteiktās neuzticības par tiesībsargājošo iestāžu darbību 9. un 10. maijā notikušās ziedu nolikšanas laikā pie Uzvaras pieminekļa Rīgā. 19. maijā M. Golubeva atjaunoja Saeimas deputātes mandātu.

2022. gada 14. Saeimas vēlēšanās kandidēja no apvienības "Attīstībai/Par!" saraksta, taču tas nepārvarēja 5% barjeru.

 Privātā dzīve 

Marija Golubeva pēc Edgara Rinkēviča ir otrā atklātā LGBT kopienas Saeimas deputāte un Latvijas ministre.

Precējusies ar izglītības konsultanti Diānu Ieleju. M. Golubevai patīk opera, dzīvnieki un daba.

 Atsauces 

 Ārējās saites 
 CVK profils
 Profils Kustība Par! lapā


Kategorija:1973. gadā dzimušie
Kategorija:Latvijas krievi
Kategorija:Kustības “Par!” politiķi
Kategorija:Latvijas iekšlietu ministri
Kategorija:13. Saeimas deputāti
Kategorija:LGBT politiķi
Kategorija:LGBT cilvēki no Latvijas
Kategorija:Latvijas politologi
Kategorija:Kembridžas Universitātes absolventi
Kategorija:Latvijas Universitātes absolventi
Kategorija:Rīgas Stradiņa universitātes darbinieki
Kategorija:Vidzemes Augstskolas darbinieki